Kykers krap kop oor ‘Waterfront’Waterfront (Foto: kykNET) Aanhangers van die gewilde kykNET-drama Waterfront krap behoorlik kop oor die slotepisode van dié reeks wat kykers met talle “onbeantwoorde vrae” gelaat het. Kykers het vandeesweek in hul honderde na sosiale media gestroom om die lof van dié reeks te besing – maar ook om duidelikheid te probeer kry op hul grootste kwelvrae van die slotepisode. “Ek het so uitgesien na die einde, maar [die laaste episode] het my regtig so verwar en met te veel onduidelikhede gelos,” het Ronel Brink, die Van Jaarsveld-sangers se ma en bestuurder, op Twitter laat hoor. “Dit was ŉ fantastiese reeks, maar die laaste episode was soos ŉ Springbok-game. Baie los en verwarrend,” het die radio-omroeper en televisiepersoonlikheid Johrné van Huyssteen geskryf. Talle het gesê dié reeks se slotepisode is soos ŉ legkaart wat hul nié uitgepluis kry nie. kykNET se Facebook-blad is met meer as 250 kommentare oor dié reeks oorstroom. Rolanda Marais (Foto: kykNET) “Kan iemand asseblief vir my sê wat die uiteinde is? Ek en my man het dit elke Dinsdagaand gevolg, maar ons het dit deurmekaar gevind en gevoel soos verkleurmannetjies in ŉ Smartie-boks. Die reeks het vanaand geëindig en steeds kon ons nie agterkom wie het die moord gepleeg het en of dit eintlik net selfmoord was nie,” het Jeanette Hoekstra op Facebook gesê. “Ek’t nie een episode gemis nie, maar ek kan nou nog nie kop of stert uitmaak wat het regtig gebeur nie,” het Delene Burger laat hoor. “Iewers het ek seker iets gemis. Ek verstaan glad nie die einde nie! Daar is dan seker maar ŉ opvolg,” het Toya Maritz gesê. Talle aanhangers het hulself speurder gehou om dié einde te probeer uitpluis. “Ek dink Anna se boot met al sy geld is in die container. En die moordenaar is Wouter of Albert,” het Liesl Janse van Rensburg op Facebook gesê. “Stef het [alles] vir sy pa vertel die aand wat hy gehuil het en sy pa het die presiese storie vir die polisieman vertel, maar net met hom in Stef se plek. Hy is dus nou in die tronk vir sy seun. Ben het homself ingespuit met die byegif en so selfdood gepleeg,” het Henda Peiser laat hoor. Leon Kruger, die draaiboekskrywer van Waterfront, het Donderdag aan Maroela Media gesê verskeie lesers is in die kol met hul speurwerk. “Ná Ruan en Stefan se gesprek het dit voorgekom asof die bewyse teen Stefan té veel raak – asof hy definitief die skuldige is. Die laaste episode van die reeks het dus gehandel oor die storie wat Stefan aan Ruan vertel het. Ruan het dus besluit om sy seun se plek te vat en Stefan se storie net so aan die polisie oor te vertel, maar met hom as die skuldige,” vertel hy. Dawid Minnaar (Foto: kykNET) Kruger sê omdat die storie nog nie in dié stadium verder geskryf is nie, is daar sommige dele van die slotepisode wat as ŉ oop einde beskou kan word. “Die storie wat Stefan aan sy pa vertel het, kan waar óf onwaar wees. Ons kan eintlik nog nie met sekerheid sê nie. Niemand weet of die storie wat Stefan aan sy pa vertel een honderd persent die waarheid is nie. Ruan het daardie besluit gemaak nadat Anna gesê het dat sy al haar lewe lank wag dat hy moet opstaan vir sy familie. Hy glo sy daad red sy seun. Wat wel seker is oor die slotepisode, is dat Ruan sy seun se storie aan die polisie oorvertel het – maar die moord is nog nie eintlik opgelos nie.” kykNET het Donderdag aan Maroela Media gesê ŉ tweede aflewering van dié reeks kan nog nie in dié stadium bevestig word nie. Kruger het gesê nuwe storielyne, veral oor die onopgelosde moord, broei reeds in sy gedagtes en sal wel neergepen word indien die kanaal goedkeuring vir ŉ tweede reeks gee.